Taximan nie meer uit op parool ná 10 kinders sterf | Netwerk24
Deur Jason Felix 08 Desember 2016 17:39
Jacob HumphreysFoto: Danielle Karallis
Jacob Humphreys, die taxibestuurder wat in 2010 ’n versperring by ’n spooroorgang in Blackheath, Kaapstad, verontagsaam en die dood van tien leerlinge veroorsaak het, gaan nie Vrydag op parool vrygelaat word nie.
Die departement van korrektiewe dienste (DKD) in die Wes-Kaap het in ’n verklaring gesê Humphreys se aansoek om op parool vrygelaat te word is opgeskort hangende ’n proses om dit te hersien.
Hy sou Vrydag op parool vrygelaat word.
Carla Williams, waarnemende woordvoerder van die DKD in die Wes-Kaap, het in ’n verklaring gesê die Korrektiewe Toesig- en Paroolraad gaan die hersieningsproses behartig.
Dit volg nadat twee ouers van die slagoffers ’n aansoek gebring het om die besluit van die Allandale Korrektiewe Toesig- en Paroolraad om Humphreys Vrydag op parool vry te laat, te laat hersien.
“Die saak is nou voor die raad en hulle moet binne vier maande ’n besluit neem,” sê Williams.
Sy sê Humphreys is ingelig oor die besluit en kan ’n skriftelike voorlegging voor 30 Desember doen.
Daar was 13 leerlinge in die taxi toe Humphreys verby die versperring gejaag en teen ’n trein gebots het.
Die tien leerlinge wat in die ongeluk op 25 Augustus 2010 dood is, is Reece Smith (7), Jade Adams (10), Lisle “Little Rock” Augis (11), Michaelin de Koker (11), Jeanne Pierre Willeman (13), Jody Phillips (13), Nolan Februarie (13), Jason Pedro (14), Cody Erasmus (15) en Nadine Marthinisen (16).
Humphreys het vantevore ook aansoek om parool gedoen, maar dit is afgekeur.
Hy is oorspronklik tot 20 jaar tronkstraf gevonnis deur die hooggeregshof in Kaapstad.
Die appèlhof in Bloemfontein het die vonnis in 2013 tot agt jaar verminder.
Meer oor: Jacob Humphreys | Kaapstad | Dkd
10 dood toe taxi omslaan, baba spring besering vry
19 leerlinge beseer toe taxi omslaan